
Where ye be sauf, as ye shall here Here afterward, forthy as now My counseil is, comforteth you. For tristeth wel withoute faile, There is no thing, which shall you faile, That ought of reson to be do. Thus passen they a day or two. They speke of nought as for an ende, Till she began somdele amende, And wist her selven, what she mente. Tho for to knowe her hole entente This maister axeth all the cas, How she cam there, and what she was. How I came here, wote I nought, Quod she, but wel I am bethought Of other thinges all about Fro point to point, and tolde him out Als ferforthly as she it wiste. And he her tolde, how in a kiste The see her threwe upon the londe, And what tresor with her he fonde, Which was all redy at her will, As he, that shope him to fulfill With al his might, what thing he shuld. She thonketh him, that he so wolde, And all her herte she discloseth And saith him well that she supposeth, Her lord be dreint, her childe also. So sigh she nought but alle wo. Wherof as to the world no more Ne woll she torne and praieth therfore, That in some temple of the citee To kepe and holde her chastete She might among the women dwelle. Whan he this tale herde telle, He was right glad and made her knowen, That he a doughter of his owen
Qualiter uxor Appollmi sana-ta domum reli-gionis peciit, ubi sacro vela-mine munita
tempore sevo-vit.